**Vienošanās** *par sadarbību*

**ar Ādažu novada pašvaldību**

*(Vecštāles ceļš, Iļķenes ceļš, Kadagas ceļš, Putraimkalna ceļš, Puskas ceļš, Utupurva ceļš)*

*Datums ir skatāms laika zīmogā.*

**Aizsardzības ministrija** (turpmāk – Ministrija), kuras vārdā saskaņā ar Ministru kabineta 2003. gada 29. aprīļa noteikumiem Nr. 236 “Aizsardzības ministrijas nolikums” rīkojas valsts sekretārs Aivars Puriņš, no vienas puses, un

**Ādažu novada pašvaldība** (turpmāk – Pašvaldība), kuras vārdā saskaņā ar Pašvaldību likuma 17. panta trešās daļas 5. punktu un Ādažu novada pašvaldības domes 2023. gada 14. jūnija saistošajiem noteikumiem Nr. 18/2023 “Ādažu novada pašvaldības nolikums” rīkojas tās priekšsēdētāja Karīna Miķelsone, no otras puses,

abas kopā sauktas “Puses” un katra atsevišķi – “Puse”,

ņemot vērā:

* Ministrijas Infrastruktūras padomes 2025. gada 13. jūnija sēdes protokolu Nr. 243 (Nr. PROT-122/IP; 12. §);
* Ministrijas 2025. gada 15. jūlija vēstuli Nr. MV-N/1666 “Par Vecštāles ceļa pārbūvi”;
* Ādažu novada pašvaldības 2025. gada 24. jūlija lēmumu Nr. 312 “Par Iļķenes ceļa nodošanu valsts īpašumā Aizsardzības ministrijas valdījumā” (Ministrijā reģ. 2025. gada 29. jūlijā Nr. MV-S/3952);
* Ādažu novada pašvaldības 2025. gada 4. augusta vēstuli Nr. ĀNP/1-12-1/25/1173 (Ministrijas reģ. Nr. MV-S/4062);
* Ādažu novada pašvaldības 2025. gada 7. augusta vēstuli Nr. ĀNP/1-12-1/25/1202 (Ministrijas reģ. Nr. MV-S/4125),
* Ādažu novada pašvaldības 2025. gada 3. septembra lēmumu Nr. XXX “Par Puskas ceļa vienas zemes vienības, Putraimkalna ceļa, Kadagas ceļa un Utupurva ceļa daļas nodošanu valsts īpašumā Aizsardzības ministrijas valdījumā”;

pamatojoties uz Valsts pārvaldes iekārtas likuma 61. panta pirmo daļu,

noslēdz šādu vienošanos, turpmāk – Vienošanās:

1. **Vienošanās priekšmets**

1.1. Puses sadarbojas jautājumā par Pašvaldībai piederošā Vecštāles ceļa seguma pastiprināšanu un Pašvaldībai piederošo ceļu vai atsevišķu ceļu posmu īpašumtiesību pārņemšanu, kuru izmantošana nepieciešama Nacionālo bruņoto spēku un sabiedroto spēku vajadzībām.

1.2. Sadarbības ietvarā Pašvaldība:

1.2.1. nodod valsts īpašumā Ministrijas valdījumā ceļus vai atsevišķus ceļa posmus: Iļķenes ceļš, Kadagas ceļš, Putraimkalna ceļš, Puskas ceļš, Utupurva ceļš atbilstoši Vienošanās 2. punktā noteiktajai kārtībai un apmēram;

1.2.2. sadarbībā ar Ministriju nodrošina Nacionālo bruņoto spēku un sabiedroto spēku vajadzībām nepieciešamo Vecštāles ceļa posma pastiprināšanu.

1. **Pušu tiesības un pienākumi**

2.1. Vecštāles ceļš:

2.1.1. Ministrija sagatavo un virza izskatīšanai Ministru kabinetā (turpmāk – MK) rīkojuma projektu par finansējuma piešķiršanu Vecštāles ceļa (zemes vienību kadastra apzīmējumi 8044 005 0111 un 8044 006 0058) seguma pastiprināšanai **888 870,96 EUR** (ieskaitot PVN) apmērā (rīkojuma projekts tiek virzīts vienlaikus ar Vienošanās 2.2.1.1. apakšpunktā minēto MK rīkojuma projektu).

2.1.2. Puses, ja MK apstiprina Vienošanās 2.1.1.  un 2.2.1.1. apakšpunktā minētos rīkojuma projektus, slēdz līgumu par Vienošanās 2.1.1. apakšpunktā minētā finansējuma piešķiršanu.

2.1.3. Pašvaldība:

2.1.3.1. nodrošina Vecštāles ceļa seguma pastiprināšanas darbu veikšanu atbilstoši veiktajam būvdarbu iepirkumam (iepirkuma identifikācijas Nr. PA “Carnikavas komunālserviss” 2025/55);

2.1.3.2. nodrošina, ka Vecštāles ceļa seguma pastiprināšanas darbu īstenošanas rezultātā Vecštāles ceļš būs izmantojams transportlīdzekļiem ar kopējo masu virs 18 t.

2.2. Iļķenes ceļš:

2.2.1. Ministrija:

2.2.1.1. sagatavo un virza izskatīšanai MK rīkojuma projektu par Iļķenes ceļa (zemes vienību kadastra apzīmējums 8044 005 0650 un 8044 006 0057) pārņemšanu valsts īpašumā Ministrijas valdījumā (rīkojuma projekts tiek virzīts vienlaikus ar Vienošanās 2.1.1. apakšpunktā minēto MK rīkojuma projektu);

2.2.1.2. 15 (piecpadsmit) darba dienu laikā pēc Vienošanās 2.2.1.1. apakšpunktā minētā MK rīkojuma pieņemšanas par Iļķenes ceļa pārņemšanu valsts īpašumā Ministrijas valdījumā sagatavo Iļķenes ceļa nodošanas – pieņemšanas akta projektu, nepieciešamības gadījumā pieprasot Pašvaldībai informāciju, kas iekļaujama nodošanas - pieņemšanas akta projektā;

2.2.1.3. pēc Vecštāles ceļa seguma pastiprināšanas darbu īstenošanas un nodošanas ekspluatācijā, un Iļķenes ceļa pārņemšanas Ministrijas valdījumā var noteikt ierobežojumus Iļķenes ceļa publiskai izmantošanai.

2.2.2. Pašvaldība:

2.2.2.1. 2025. gada 28. augustā ir pieņēmusi lēmumu Nr. 328 “Par zemes vienību atdalīšanu no nekustamā īpašuma “Iļķenes ceļš”, Ādažu pagastā” ar kuru ir atdalījusi 2 (divas) zemes vienības (kadastra apzīmējumi 8044 005 0650 un 8044 006 0057) no nekustamā īpašuma “Iļķenes ceļš” (kadastra Nr. 8044 002 0231) un jaunveidojamajam nekustamajam īpašumam piešķīrusi nosaukumu “Ilķenes ceļa posms”, Iļķene, Ādažu pag., Ādažu nov.

2.2.2.2. nodrošina jaunizveidotā nekustamā īpašuma ierakstīšanu zemesgrāmatā. Par zemesgrāmatas pieņemto lēmumu Pašvaldība informē Ministriju.

2.2.2.3. nodrošina, ka 15 (piecpadsmit) darba dienu laikā pēc Vienošanās 2.2.2.2. apakšpunktā minētā MK rīkojuma pieņemšanas tiek parakstīts Iļķenes ceļa nodošanas – pieņemšanas akts, pēc AM pieprasījuma sniedzot nodošanas – pieņemšanas akta projekta sagatavošanai nepieciešamo informāciju.

2.3. Kadagas ceļš:

2.3.1. Ministrija:

2.3.1.1. par saviem līdzekļiem organizē zemes vienības ar kadastra apzīmējumu 8044 005 0124 sadalīšanu, nodalot Kadagas ceļu posmā no krustojuma ar Iļķenes ceļu līdz vietai, kur tā robežojas ar zemes vienību ar kadastra apzīmējumu 80440050134. Aptuvenais posma garums 900 m, precīza platība un garums nosakāms, veicot instrumentālu uzmērīšanu pie zemes ierīcības projekta izstrādes, kuru, atbilstoši Vienošanās nosacījumiem, ir paredzēts pārņemt Ministrijas valdījumā;

2.3.1.2. pieprasa Pašvaldībai pilnvarojumu zemes vienības ar kadastra apzīmējumu 8044 005 0124 sadalīšanai, t.sk. pieprasa Pašvaldības nosacījumus zemes ierīcības projekta izstrādei;

2.3.1.3. sagatavo un virza izskatīšanai MK rīkojuma projektu par nodalītā Kadagas ceļa posma pārņemšanu valsts īpašumā Ministrijas valdījumā pēc Pašvaldības domes lēmuma saņemšanas.

2.3.2. Pašvaldība:

2.3.2.1. pēc Ministrijas pieprasījuma izsniedz desmit (10) darba dienu laikā Ministrijai pilnvarojumu, t.sk. iesniedz Ministrijai nosacījumus zemes ierīcības projekta izstrādei zemes vienības ar kadastra apzīmējumu 8044 005 0124 sadalīšanai, nodalot Kadagas ceļa posmu no krustojuma ar Iļķenes ceļu līdz vietai, kur tā robežojas ar zemes vienību ar kadastra apzīmējumu 80440050134;

2.3.2.2. pieņem domes lēmumu par nosaukuma piešķiršanu jaunveidojamajam nekustamajam īpašumam, kura sastāvā ietilps nodalītā Kadagas ceļa daļas zemes vienība;

2.4. Putraimkalna ceļš:

2.4.1. Ministrija:

2.4.1.1. sagatavo un virza izskatīšanai MK rīkojuma projektu par Putraimkalna ceļa (nekustamā īpašuma kadastra Nr. 8044 006 0091) pārņemšanu valsts īpašumā Ministrijas valdījumā pēc Pašvaldības domes lēmuma saņemšanas;

2.4.1.2. pēc Putraimkalna ceļa pārņemšanas Ministrijas valdījumā nodrošina, ka nepieciešamības gadījumā Nacionālie bruņotie spēki, izsniedzot attiecīgu atļauju, nodrošinās zemes gabalu īpašniekiem/komersantiem (saistībā ar piekļuvi karjeram “Asni”) piekļuves tiesības saviem īpašumiem/karjeram “Asni”.

2.5. Puskas ceļš:

2.5.1. Ministrija sagatavo un virza izskatīšanai MK rīkojuma projektu par Puskas ceļa posma (zemes vienības kadastra apzīmējums 8044 005 0109) pārņemšanu Ministrijas valdījumā pēc Pašvaldības domes lēmuma saņemšanas.

2.5.2. Pašvaldība pieņem domes lēmumu par 1 (vienas) zemes vienības atdalīšanu no nekustamā īpašuma “Puskas ceļš” (kadastra Nr. 8044 005 0109) un nosaukuma piešķiršanu jaunveidojamajam nekustamajam īpašumam, kura sastāvā ietilps 1 (viena) zemes vienība (kadastra apzīmējums 8044 005 0109).

2.6. Utupurva ceļš:

2.6.1. Ministrija:

2.6.1.1. par saviem līdzekļiem organizē zemes vienības ar kadastra apzīmējumu 8044 005 0122 sadalīšanu, posmā no krustojuma ar Iļķenes ceļu līdz Ādažu militārā poligona robežai. Aptuvenais posma garums 667 m, precīza platība un garums nosakāms veicot instrumentālu uzmērīšanu pie zemes ierīcības projekta izstrādes.

2.6.1.2. sagatavo un virza izskatīšanai MK rīkojuma projektu par nodalītā Utupurva ceļa posma pārņemšanu valsts īpašumā Ministrijas valdījumā pēc Pašvaldības domes lēmuma saņemšanas;

2.6.2. Pašvaldība pieņem domes lēmumu par nosaukuma piešķiršanu jaunveidojamajam nekustamajam īpašumam, kura sastāvā ietilps nodalītā Utupurva ceļa daļas zemes vienība;

2.7. Pirms Puses uzsāk Vienošanās 2.4.-2.6. apakšpunktu izpildi, Ministrija pieņem lēmumu Infrastruktūras padomē par Putraimkalna ceļa (nekustamā īpašuma kadastra Nr. 8044 006 0091), Puskas ceļa posma (zemes vienības kadastra apzīmējums 8044 005 0109) un Utupurva ceļa posma (zemes vienības ar kadastra apzīmējumu 8044 005 0122 daļa no krustojuma ar Iļķenes ceļu līdz Ādažu militārā poligona robežai aptuveni 667~ m pārņemšanu valsts īpašumā Ministrijas valdījumā. Par pieņemto lēmumu Ministrija informē Pašvaldību.

2.8. Puses sniedz viena otrai informāciju par tās kompetencē esošiem un ar Vienošanās izpildi saistītiem jautājumiem nolūkā sekmēt Vienošanās izpildi.

1. **Apstākļu maiņa**

3.1. Puses ir atbrīvotas no Vienošanās noteikto pienākumu izpildes, ja tā saistīta ar faktisko vai tiesisko apstākļu maiņu (turpmāk – apstākļu maiņa). Ar apstākļu maiņu jāsaprot tādi apstākļi no kuriem nav iespējams izvairīties, kuru sekas nav iespējams pārvarēt, kurus Vienošanās slēgšanas brīdī Pusēm nebija iespējams paredzēt, kuri nav radušies Puses vai tās kontrolē esošas personas kļūdas vai rīcības dēļ un kuri padara Vienošanās minēto pienākumu izpildi ne tikai apgrūtinošu, bet neiespējamu.

3.2. Katra no Pusēm, kuru Vienošanās ietvaros ietekmē apstākļu maiņa, nekavējoties tiklīdz tas ir iespējams par to informē otru Pusi.

3.3. Ja kāda no Pusēm, kuras rīcību ietekmē apstākļu maiņa bez objektīva iemesla neinformē otru Pusi par apstākļu maiņas iestāšanos, attiecīgā Puse netiek atbrīvota no Vienošanās pienākumu izpildes.

3.4. Ja apstākļu maiņa turpinās ilgāk kā 30 (trīsdesmit) kalendārās dienas, Puses kopīgi risina jautājumu par Vienošanās turpmāko izpildi vai izbeigšanu. Vienošanās pirmstermiņa izbeigšanas gadījumā, kuras pamats ir apstākļu maiņa, nevienai no Pusēm nav tiesības prasīt zaudējumu atlīdzību.

1. **Citi noteikumi**
   1. Vienošanās stājas spēkā dienā, kad to parakstījušas abas Puses.
   2. Vienošanās ir spēkā līdz brīdim, kad ir sasniegti Vienošanās 1. nodaļā noteiktie mērķi.
   3. Vienošanās grozījumi ir Pusēm saistoši un uzskatāmi par vienošanās neatņemamu sastāvdaļu, ja tie noformēti rakstveidā un ir abu Pušu parakstīti.
   4. Puses var papildināt Vienošanās priekšmetu rakstveidā vienojoties.
   5. Puses var izbeigt Vienošanos, rakstveidā vienojoties.
   6. Pusei ir tiesības vienpusēji atkāpties no Vienošanās pirms termiņa, rakstveidā brīdinot otru Pusi 3 (trīs) mēnešus iepriekš.
   7. Kontaktpersona no Ministrijas puses saistībā ar Vienošanās izpildi ir Infrastruktūras politikas departamenta Militārās infrastruktūras politikas nodaļas \_\_\_\_\_\_\_\_\_\_\_\_\_, e-pasts: \_\_\_\_\_\_\_\_\_, tālr.: \_\_\_\_\_\_\_\_\_\_\_\_\_\_.
   8. Kontaktpersona no Pašvaldības puses saistībā ar Vienošanās izpildi ir Ādažu novada pašvaldības Centrālās pārvaldes Nekustamā īpašuma nodaļas vadītāja Diāna Čūriška, e-pasts [diana.curiska@adazunovads.lv](mailto:diana.curiska@adazunovads.lv), tālr. 28615546.
   9. Puses 5 (piecu) darba dienu laikā rakstveidā – elektroniska dokumenta veidā, kas parakstīts ar drošu elektronisko parakstu, paziņo viens otram par nosaukuma, statusa, rekvizītu, Vienošanās 4.7. un 4.8. punktā minēto kontaktpersonu maiņu. Pēc paziņojuma saņemšanas tas kļūst par Vienošanās neatņemamu sastāvdaļu.
   10. Vienošanās ir sagatavota uz 4 (četrām) lapām, no kurām visas lapas aizņem Vienošanās pamatteksts.
   11. Vienošanās viens pielikums: Ādažu novada domes 2025. gada 3. septembra lēmums Nr. “Par Puskas ceļa vienas zemes vienības, Putraimkalna ceļa, Kadagas ceļa un Utupurva ceļa daļas nodošanu valsts īpašumā Aizsardzības ministrijas valdījumā”, uz lpp.

**PUŠU REKVIZĪTI**

|  |  |
| --- | --- |
| **Aizsardzības ministrija**  NMK: 90000022632  Adrese: Krišjāņa Valdemāra iela 10/12,  Rīga, LV-1010  Oficiālā elektroniskā adrese:  \_DEFAULT@90000022632  Valsts sekretārs A. Puriņš | **Ādažu novada pašvaldība**  NMK: 90000048472  Adrese: Gaujas iela 33A, Ādaži,  Ādažu novads, LV-2164  Oficiālā elektroniskā adrese:  \_DEFAULT@90000048472  Domes priekšsēdētāja K. Miķelsone |